

PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

          DE DISCIPLINĂ ŞI IMUNITĂŢI
	
	             Bucureşti, 04.07.2011

              Nr. Pl-x 479


A V I Z

asupra propunerii legislative  pentru modificarea şi  completarea
 Legii nr.544/2001 privind liberul  acces la  informaţiile de interes public


În conformitate cu prevederile art.95 din Regulamentul Camerei Deputaţilor, republicat, cu  modificările şi completările  ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi  completarea Legii nr.544/2001 privind liberul  acces la  informaţiile de interes public,  transmisă cu adresa nr. Pl-x 479 din  27 iunie 2011, înregistrată sub nr.31/732 din 29 iunie 2011. 

Conform dispoziţiilor art.75 alin.(1) din Constituţia României, republicată şi ale art. art.92 alin. (9) pct.1 din Regulamentul Camerei Deputaţilor, republicat, cu  modific[rile  ;i  complet[rile  ulterioare,  Camera Deputaţilor este  Cameră  decizională. 

Senatul, în calitate de primă Cameră sesizată, a respins propunerea legislativă  în şedinţa din  22 iunie 2011.

             
În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă susmenţionată, în şedinţa din 4 iulie 2011.



Membrii Comisiei au examinat iniţiativa legislativă supusă avizării, expunerea de motive şi avizul negativ al Consiliului Legislativ nr. 324 din 21 martie 2011.

Propunerea legislativă are ca obiect de reglementare completarea Legii nr.544/2001 privind liberul acces la informaţiile de interes public, cu modificările şi completările ulterioare, în sensul exceptării „ informaţiilor din dosarele penale aflate în faza de urmărire penală sau pe rol în instanţele de judecată " din categoria informaţiilor de interes public. Totodată, se prevede sancţionarea disciplinară a „ conducătorului unităţii" pentru „ divulgarea sau furnizarea în mod voluntar sau involuntar" de informaţii care fac parte, potrivit art.12 din lege, din categoria celor exceptate de la accesul liber al cetăţenilor.

Guvernul, prin punctul de  vedere transmis cu adresa nr.1078 din 10 mai 2011,  nu susţine adoptarea  acestei  iniţiative legislative.

În urma dezbaterilor, cu unanimitate de  voturi, s-a hotărât avizarea  negativă  a propunerii legislative. Legea nr.544/2001 cuprinde  deja  elemente care reprezintă temei pentru o  restricţionare a accesului la astfel de informaţii din partea autorităţilor publice.  În plus  forma în care este prezentată propunerea  legislativă ar afecta însăşi libertatea de exprimare, garantată de art.10 don Convenţia Europeană a Drepturilor  Omului, libertate  care include şi  dreptul de a primi sau  comunica  informaţii.


În raport cu obiectul şi conţinutul său, propunerea legislativă face parte din categoria legilor ordinare.

